Die belangrikheid van lewenslange lees en leer - WelstandWelstand
Tuis / Advies / Die belangrikheid van lewenslange lees en leer
Dit kan gesê word dat die belangrikste vaardigheid wat jy van jongs af kan aanleer, is om te lees. Alles wat jy lees, gee jou die geleentheid om iets nuuts te leer. Jy kan jou woordeskat uitbrei, jou brein oefen, welstand bevorder, stres verlaag en iets nuuts omtrent jouself en die wêreld om jou ontdek.
Lewenslange lees en leer is die breë term vir opvoeding wat ná skool en universiteit geskied. Dit is derhalwe willekeurig eerder as verpligtend en is volkome self-gemotiveerd, met die hoofdoel om persoonlike en professionele ontwikkeling te verbeter.
Die voortdurende geestelike stimulasie wat ons verkry deur gereeld te lees het ietwat verlore gegaan omdat ons dit met video- en oudiokommunikasie vervang het. Terselfdertyd is die lengte van ons aandagspan besig om te verkort. Om te lees, en veral krities te lees, is die beste manier om jou konsentrasie te verbeter, dinge te rasionaliseer en dit met ander inligting in verband te bring.
Namate die werkplek meer divers en kompleks word, besef al hoe meer werkgewers dat formele kwalifikasies nie die enigste manier is om personeel te identifiseer wat vir die maatskappy voordelig sal wees nie. Die kennis verwerf deur vorige ervaring sowel as vaardighede wat self langs die pad aangeleer is, kan beduidend deur die maatskappy benut word. Lewenslange lees en leer verseker ook dat werknemers voortdurend ontwikkel en hulle begeerte toon om op 'n professionele vlak te groei.
Lewenslange lees en leer kan op 'n persoonlike en professionele vlak vir jou die volgende voordele inhou:
Dit verbreed jou woordeskat sodat jy gevolglik jou gedagtes en gevoelens beter kan uitdruk en dus op 'n persoonlike en professionele vlak meer effektief kan kommunikeer.
Jou konsentrasie verbeter. Om 15 tot 20 minute per dag te lees maak dit vir jou moontlik om beter te fokus en uiteindelik meer produktief te wees.
Lees help mense wat aan depressie ly met hulle sosiale welstand. Dit bou selfvertroue, verminder kulturele isolasie en bou 'n sin van gemeenskap.
Navorsing toon dat mense wat hulle brein aktief hou deur te lees, 2.5 keer minder geneig sal wees om Alzheimer se siekte en ander geestessiektes te ontwikkel as diegene wat hulle tyd aan minder stimulerende aktiwiteite bestee.
Lees neem jou uit jou omgewing en wys jou die realiteite van ander se bestaan. Dit stel jou in staat stel om iemand anders se gevoelens en omstandighede te verstaan en daarmee te vereenselwig, met ander woorde, dit kweek empatie.
Verhoogde kreatiwiteit en kommunikasievaardighede, sowel as die woordeskat wat jy met lees verwerf het, sal jou skryfvermoë beduidend verbeter. Ook deur ander se werk te lees, kan jy op hulle tegnieke fokus en hoe hulle hulle boodskap en temas deur hulle skrywe uitbeeld.
Navorsing deur Sussex Universiteit dui aan dat lees jou bloeddruk met soveel as 68% kan verlaag. Dit laat jou toe om die kommer en stres van elke dag te vergeet en na die outeur se domein te ontsnap. 'n Sekere mate van ontvlugting is veral in hierdie onsekere tye nodig. Spirituele leesstof verlaag ook bloeddruk en bring kalmte en gerustheid mee. As jy sukkel om aan die slaap te raak, kan 10 minute se lees wondere verrig en jou stresvlakke verlaag.
As jy boeke van verskillende outeurs oor 'n spesifieke onderwerp lees, gee dit jou 'n dieper kennis daaromtrent en kan jy ook bepaal waar leemtes in jou kennis voorkom.
Lees stimuleer die dele van jou brein verantwoordelik vir sig, taal en verwante leer. Dit oefen jou denke en span jou geheue voortdurend in.
Die gemiddelde persoon verander tien tot 15 keer van werk. Werkgewers verskaf al hoe meer indiensopleidingprogramme, veral met betrekking tot ontwikkelings in die digitale veld. Om voortdurend te lees en te leer en sodoende op hoogte van hierdie aspekte te bly maak jou meer gesog in die werkplek.
Jy kan ook indirek leer sonder dat jy dit besef. Deur gesprekke, onverwagte lesse geleer, verhoudings of om te reis, mag die wêreld om jou jou blootstel aan nuwe idees en leer waarvoor jy nie eens beplan het nie.
Lewenslange lees en leer hou ook op 'n professionele vlak die volgende voordele in:
Jy kan 'n nuwe kwalifikasie verwerf
Jy kan nuwe vaardighede by jou CV voeg
Jy kan jou vooruitsigte verhoog om in diens geneem of bevorder te word
Jy kan meer geld verdien
Jy kan 'n vaardigheidsgaping vul
Ongeveer twee-derdes van publiseerders se inkomste is nog steeds afkomstig uit fisiese boeke, maar elektroniese boeke en oudioboeke se verkope neem toe. Volgens Van der Ark het 35% meer mense wêreldwyd tydens 2020 gelees, 'n groot deel daarvan aanlyn. Die gerief van digitale boeke kan nie weerspreek word nie; hulle is beskikbaar op jou rekenaar, tablet en selfoon en dus oral en altyd geredelik beskikbaar, hetsy vir ontspanning of vir werk.
Deesdae kan jy enigiets regmaak deur na 'n YouTube-video te kyk. Dit laat almal toe om enigiets van huisverbeterings tot kookkuns enige plek en enige tyd te bemeester. Die digitale era maak voortgesette leer dus al hoe makliker en toegankliker.
In ons huidige tydsgewrig is dit derhalwe absoluut noodsaaklik om tegnologie en digitale geletterdheid te omhels as sleutelfaktore om lees en leer vanaf kleintyd tot volwassenheid aan te moedig. Die ontwikkeling van 'n globale samelewing het betrokkenheid verpligtend gemaak vir suksesvolle individue op alle lewensterreine.
Volgens Jesus Lan, voorsitter van die inligtingsafdeling van IFLA, het lewenslange leer en lees 'n strategiese, wedersydse verhouding met mekaar wat krities is vir die sukses van elke individu, organisasie en nasie in die wêreldwye inligtingsgemeenskap. Hy stel dit dat hierdie twee paradigmas ingespan moet word om simbioties en sinergisties met mekaar saam te werk vir mense en instellings om in die 21ste eeu suksesvol te oorleef en mee te ding.
Unesco se Instituut vir Lewenslange Leer (UIL) wil dan ook die persepsie van leer en geletterdheid as alleenstaande vaardighede die nek inslaan en bepleit die investering in volgehoue leer en die opdatering van reeds verworwe vaardighede. Dit stel die individu in staat om onafhanklikheid en welstand te verwerf en gemeenskappe om volhoubaar te wees en op sosio-ekonomiese gebied vooruit te gaan.